# Netværksaftale for de tre selvejende dagtilbud

Mellem

* Byparkens vuggestue, Byparken 43, 5700 Svendborg
* Mariasøstrenes Børnehus, Caroline Amalievej 11C, 5700 Svendborg
* Rantzausminde Børnehave & Vuggeri, Rantzausmindevej 172, 5700 Svendborg

er der indgået aftale om et forpligtende samarbejdet i netværket.

Netværket hedder ”Det selvejende netværk Fyrtårnet”.

# FORMÅL MED AFTALEN

Det er aftalens formål at fastlægge rammerne for det samarbejde, der sker imellem de tre selvejende dagtilbud.

Fyrtårnet består af tre selvstændige juridiske enheder, der på basis af individuelle vedtægter samarbejder ud fra en fælles netværksaftale.

Som deltagere kan optages selvejende dagtilbud, der drives i Svendborg kommune på baggrund af dagtilbudsloven. Det er en forudsætning for optagelsen, at det nye dagtilbud tilhører samme paraplyorganisation som de øvrige og indgår positivt og engageret i samarbejdet.

Fyrtårnets hjemsted er Svendborg kommune, Ramsherred 5, 5700 Svendborg. Svendborg kommune har en fast kontaktperson, der er tilknyttet Fyrtårnet.

# FORMÅL MED FYRTÅRNET

Formålet med Fyrtårnet er at skabe synergieffekter, der styrker de deltagende dagtilbuds udvikling og sikrer et velfungerende partnerskab med Svendborg kommune og civilsamfund

Netværket ønsker konkret synergieffekter ved:

* Fokus på ledelses sparring og gensidig støtte i ledelsesopgaven
* Fokus på at forene os i et netværk således at Fyrtårnet kan indgå som en kompetent, ligeværdig og aktiv aktør i forhold til Svendborg Kommune
* Meningsskabende og værdiskabende er nøgleord

# GRUNDLAG OG FORUDSÆTNINGER

Fyrtårnets dagtilbud er hver for sig selvstændige juridiske enheder med egne bestyrelser, leder og medarbejdere; alt i henhold til lovgivningens regler. Det enkelte dagtilbud har egen partnerskabsaftale indgået med Svendborg Kommune.

I Fyrtårnet har vi aftalt:

* At alle dagtilbud er ligeværdige
* Åbenhed og ærlighed
* Vi inspirerer og deler
* Loyal og hjælpsomhed
* Respekt
* Fuld gennemsigtighed

# ORGANISERING

**Bestyrelser**

Hvert dagtilbud har egen bestyrelse, der er øverst ansvarlig i det pågældende dagtilbud.

Fyrtårnets ledere har hver især ansvar for at sikrer at de respektive dagtilbuds bestyrelser er informeret om og involveret i de opgaver Fyrtårnet arbejder med.

På tværs af bestyrelserne samarbejdes om relevante opgaver.

**Lederforum**

De tre ledere samarbejder i ”Lederforum”. Der ledes under ansvar over for de tre bestyrelser.

Forretningsorden for Lederforum:

* Vi har en månedlig fast mødedag og møderækken aftales kvartalsvis. Mødestedet går på skift mellem dagtilbuddene.
* Møder afholdes efter en dagsorden. Det er værten der er ansvarlig for dagsordenen samt internt beslutningsreferat.
* Ad hoc møder aftales efter behov.
* Der er en forventning om at disse møder prioriteres højt

**Koordinater**

Netværkskoordinatoren koordinerer opgaveløsninger ift. opgaver, som forvaltningen sender til det samlede netværk og er repræsentant for netværket over for forvaltningen. Koordinatoren inviteres med til relevante møder i forvaltningen og repræsenterer her hele netværket.

Netværkskoordinatoren skal sikre videndeling mellem forvaltningen og ledelsesgruppen i netværket, og er koordinator og tovholder for løsning af opgaver i netværket.

Netværkskoordinatoren har mandat til at repræsentere og udtale sig på netværkets vegne efter forudgående aftale med lederforum eller de respektive bestyrelsesformænd. Dog kan Koordinatoren udtale sig med Fyrtårnets værdigrundlag in mente til forvaltningen.

Netværkskoordinatoren deltager i dialogmøder på netværkets vegne. Ud over koordinatoren er der indbudt to bestyrelsesmedlemmer pr. selvejende dagtilbud samt to medarbejdere repræsentanter i alt.

Netværkskoordinatoren har til opgave at varetage de samlede dagtilbuds interesser og sikre det bagland de repræsenterer, bliver hørt, inddraget og orienteret i tilstrækkelig grad.

De øvrige ledere har pligt til at klæde netværkskoordinatoren på og bidrage med input og synspunkter, der styrker samarbejdet mellem dagtilbuddene og mellem netværket og kommunen og får sat de mange forskellige potentialer bedst muligt i spil.

Koordinater rollen og hvem der er koordinater kan genforhandles, hvis et dagtilbud med tre måneders varsel ønsker dette.

**Særtilfælde**

Ved et dagtilbuds leders længerevarende fravær, tages udgangspunkt i følgende handleplan.

* *Bestyrelsen informeres hurtigst muligt.*
* *Bestyrelsen kontakter straks FOBU og i samarbejde afholdes et tværfagligt møde med de tilknyttede konsulenter. Her inviteres også de to øvrige ledere med.*
* *Medarbejderne og repræsentanter fra bestyrelsen holder et fyraftensmøde. Her inviteres også de to øvrige ledere med.*
* *Bestyrelsen informerer Kommunen*

Hvis et dagtilbud har længerevarende frafald på ledelsen, er en mulighed at en anden leder fra lederforum løser specifikke opgaver i det pågældende dagtilbud, hvor lederen mangler. I hvilken grad netværket i sådan en situation kan understøtte hinanden, beror på, i hvilket omfang den enkelte bestyrelse giver kompetence til dette. Det er vigtigt at understrege at ledelse af et børnehus er en nødvendighed og en forventning. Hvis det skulle blive aktuelt, skal der foreligge en skriftlig aftale med beskrivelse af opgaver, tidsfrister, kompetencer og aflønning mellem de to pågældende bestyrelser og den leder der påtager sig opgaven.

Bestyrelserne er forpligtiget til at holde hinanden orienteret i sådan en situation.

# SAMARBEJDE

De enkelte dagtilbud har egne samarbejdsudvalg, og afholder egne samarbejdsmøder.

På tværs i Fyrtårnet afholdes to årlige møder for de tre samarbejdsudvalg, hvor vidensdeling og sparring er på dagsordenen.

Grundlaget for samarbejdet er ”Aftale om tillidsrepræsentanter, samarbejde og samarbejdsudvalg”.

**AMR**

De valgte AMR-medarbejdere fra de respektive huse har mulighed for at samarbejde, spare og inspirerer hinanden i forhold til AMR arbejdet efter behov.

Vores TRére samarbejder med kommunens TRére.

Vores TRére indbydes til møder for Svendborg Kommunes FTR og TR, hvis det er relevant. TR i selvejende dagtilbud deltager kun i relevante punkter.

# FORTROLIGHED / TAVSHEDSPLIGT

Alle deltagere i netværket Fyrtårnet er omfattet af tavshedspligten jf. forvaltningslovens kap. 8, § 152, stk.1 og persondatalovens kap. 7 og kap. 8. Alle informationer om en institutions forhold betragtes som fortrolige oplysninger, som netværksdeltagerne ikke må videregive til personer uden for netværket, der vedrører enkeltpersoner, institutioner og/eller bestyrelser.

# ÆNDRINGER AF NETVÆRKS AFTALEN

Netværkskontrakten kan kun ændres ved enstemmighed. De tre bestyrelser repræsenterer hver en stemme.

Parterne har aftalt at aftalen tages op til overvejelse, næste gang inden sommeren 2025.

Uoverensstemmelse søges løst ved forhandling mellem parterne. En formand er ansvarlig for at indkalde. Kan det umiddelbart ikke skabes en forhandlings løsning er der enighed om at bede FOBO om hjælp.

Et dagtilbud kan som udgangspunkt ikke melde sig ud af Fyrtårnet uden forhandling med kommunen, idet det vil få betydning for muligheden for at være selvejende.

Kontrakten tiltrædes af de enkelte dagtilbud bestyrelser

Svendborg, den 20.04.2023

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Forperson Byparkens Vuggestue

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Forperson Mariasøstrenes Børnehus

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Forperson Rantzausminde Børnehave & Vuggeri